
Text rozhodnutia
Súd: Krajský súd Trnava Spisová značka: 21Sd/20/2015 Identifikačné číslo súdneho spisu: 2015200399 Dátum vydania rozhodnutia: 04. 04. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2015200399.2 Uznesenie Krajský súd v Trnave v právnej veci žalobcu: K. P., J. K. X, XXX XX L., Česká republika proti žalovanej: Sociálna poisťovňa, ústredie, Ul. 29. augusta č. 8, Bratislava o preskúmanie zákonnosti rozhodnutia žalovanej č. XXX XXX XXXX X zo dňa 27.01.2015 a rozhodnutia zo dňa 16.06.2015 takto r o z h o d o l : Súd konanie zastavuje. Žiaden z účastníkov nemá právo na náhradu trov konania. o d ô v o d n e n i e : Žalobkyňa návrhom doručeným žalovanej ako odvolanie dňa 18.03.2015 žiadala o preskúmanie rozhodnutia č. XXX XXX /XXXX X zo dňa 27.01.2015, ktorým jej bol od 16.08.2014 priznaný invalidný dôchodok podľa § 70 ods. 1 a § 82 zák. č. 461/2003 Z.z. o sociálnom poistení v znení neskorších predpisov v spojení s článkom 52 ods. 1 písm. b) Nariadenia ES a Rady č. 883/2004 o koordinácii systémov sociálneho zabezpečenia. Na základe podaného opravného prostriedku bol zdravotný stav žalobkyne opätovne posúdený posudkovým lekárom žalovanej, ktorý ustálil mieru poklesu schopnosti vykonávať zárobkovú činnosť u žalobkyne v rozsahu 60 % od 16.04.2015. Krajský súd v Trnave príslušný na konanie vo veci nariadil pojednávanie na deň 31.03.2016, na ktorý termín sa žalobkyňa nedostavila, neprítomnosť neospravedlnila, preto súd určil ďalší termín pojednávania. V popoludňajších hodinách dňa 31.03.2016 sa ale žalobkyňa dostavila na súd a uviedla, že svoje odvolanie berie v celom rozsahu späť a žiada konanie zastaviť. O uvedenom prejave vôle bol so žalobkyňou spísaný úradný záznam, ktorý podpísala. Krajský súd v Trnave príslušný na konanie vo veci na základe vyššie uvedeného právneho úkonu žalobkyne zrušil ďalší termín a bez pojednávania podľa § 244 ods. 1,2 O.s.p. a § 250l O.s.p. keď zistil, že sú splnené podmienky na zastavenie konania o preskúmaní napadnutého rozhodnutia v dôsledku späťvzatia návrhu na jeho preskúmanie konanie zastavil. Podľa § 250l ods. 2 O.s.p. pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 1,2 O.s.p. až do rozhodnutia súdu môže žalobca (navrhovateľ) rozsah napadnutého správneho rozhodnutia obmedziť, rozšíriť sa môže len v lehote podľa § 250b O.s.p. Až do rozhodnutia súdu môže žalobca (navrhovateľ) vziať žalobu späť. Ak žalovanému medzitým vzniknú trovy konania, súd rozhodne o ich náhrade. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstráni vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a O.s.p. alebo ak žaloba bola vzatá späť. Vzhľadom na prejav vôle žalobkyne spočívajúci v späťvzatí návrhu, súd postupoval podľa § 250d ods. 3 v spojení s § 250h ods. 2 O.s.p. a konanie zastavil. O náhrade trov konania súd rozhodol podľa § 250l ods. 1,2 O.s.p. v spojení s § 250h ods. 2 O.s.p. a § 146 ods. 1 písm. c) O.s.p. tak, že žiaden z účastníkov nemá právo na náhradu trov konania. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

